text: Fundet hund genforenet med ejer
  13 februar 2018 kl. 12.14
  En bomuldshund, der søndag blev fundet herreløs og efterladt  i et brombærkrat, er nu atter hjemme hos sin ejer.
  En ellers trist historie har fået en lykkelig slutning. En bomuldshund, der blev fundet herreløs i et krat, er blevt genforenet med sin ejer.
  Hunden er en grå/hvid bomuldshund. Den sad fast i sin snor i et brombærkrat ved det tidligere og nu nedbrændte Fakkegrav Badehotel ved Vejle Fjord.
  Sydøstjyllands Politi efterlyste hundens ejer på Twitter og siden på politiets hjemmeside med foto.
  Nu har ejeren meldt sig, oplyser politiet. Og hund og ejer er genforenet og hjemme i vante omgivelser.
  Inden ejeren meldte sig, fik politiet masser af henvendelser fra venlige mennesker, der ville passe hunden eller ligefrem adoptere den. I et nyt tweet takker Sydøstjyllands Politi nu for opmærksomheden og de venlige tilbud.
  Så er ejeren og den fundne bomuldshund genforenede😁 Tak for alle jeres tilbud om adoption, lånesenge m.v.👍#politidk
  
  
  